Hlutdeild fersks fisks í þorskútflutningi hefur aukist úr tæpum 11% af heildarútflutningnum árið 2000 í 33,3% árið 2017 . Útflutningsverðmæti ferskra þorskafurða hafa á sama tíma aukist úr tæpum 12% af heildarútflutningsverðmætunum í tæp 40% . Þetta er meðal þess sem fram kom í erindi Jóns Þránds Stefánssonar , yfirmanns greininga hjá Markó Partner á Sjávarútvegsráðstefnunni í síðustu viku . Hlutfall frystra þorskafurða verður á þessu ári nálægt 41,5% af heildarútflutningnum , ( var 48% árið 2000 ) og nærri 37% af útflutningsverðmætum ( var 45% árið 2000 ) , og saltaðra og þurrkaðra afurða nálægt 25% í magni ( var 41% árið 2000 ) og 24% í verðmætum ( var 43% árið 2000 ) . Jón Þrándur vék einnig að því að mikil fjárfesting hafi orðið í nýrri tækniþróun hjá landvinnslunni og fyrirtækin séu farin að bjóða upp á vörur sem ekki hafi verið til áður . „ Það er farið skera flökin með öðrum hætti og hnakka og það er ýmis konar vöruþróun að eiga sér stað sem er bein afleiðing af tækniþróuninni . Þetta hefur áhrif út á markaðina , “ segir Jón Þrándur . Frakkland helmingur allra verðmætanna Hann benti á að árið 2000 var um 70% af öllum ferskum þorski fluttur út til Bretlands . 2005 er þetta komið niður í 60% , 2010 er það komið niður í 44% . Á þessu ári stefnir í að hlutfall ferskra þorskafurða inn á Bretlandsmarkað verði innan vð 15% af heildinni . „ Þetta bendir til þess að verið sé að framleiða aðra vöru inn á aðra markaði . Þegar litið er til áranna 2000 til 2017 sjást líka miklar breytingar á útflutningslöndunum . Árið 2000 var útflutningur á ferskum þorskafurðum til Frakklands um 1% . Árið 2017 er nærri 44% af öllum útflutningnum til Frakklands sem stendur undir nærri helmingi útflutningsverðmætanna . “ Í erindi Jóns Þránds var einnig vikið að veiðimynstri íslenska fiskiskipaflotans sem myndar tiltölulega jafnt framboð á hráefni eftir mánuðum ársins . Þegar litið er til Noregs verða miklir toppar í framboði á fyrstu þremur mánuðum ársins en síðan dettur framboðið niður . „ Þetta er ákveðið lykilatriði í því að skilja hvaða tækifæri Íslendingar hafa á ferskfiskmörkuðum . “ Áhrif sjómannaverkfallsins kemur þó berlega í ljós þegar tölur eru skoðaðar og hefur framboðið því verið mun ójafnara á þessu ári en undanfarin ár . Það hafi haft áhrif á verðlagningu . “